O βασικός κανόνας λέει ότι πρέπει να πλένουμε το πρόσωπό μας πρωί και βράδυ.
Κατά τη διάρκεια της νύχτας, το δέρμα μας αναπλάθεται και αποβάλλει όλες τις τοξίνες και τα “άχρηστα” προϊόντα. Αυτό έχει σαν αποτέλεσμα, όλα τα παραπάνω να επικάθονται στην επιφάνεια της επιδερμίδας. Την κατάσταση επιδεινώνουν και τα έλαια & υπολείμματα, που έχουν μείνει στο δέρμα από τα καλλυντικά της βραδινής σου ρουτίνας. Εκεί οφείλεται άλλωστε και αυτή η αίσθηση λιπαρότητας που έχουμε το πρωί. Έτσι, ο πρωινός καθαρισμός είναι απαραίτητος για να απομακρύνουμε όλα τα παραπάνω από το δέρμα μας, ώστε αυτό να είναι έτοιμο να απορροφήσει σε βάθος τα καλλυντικά της πρωινής μας ρουτίνας.
Από την άλλη μεριά, ο βραδινός καθαρισμός είναι απαραίτητος για να απομακρύνουμε από το δέρμα όλες εκείνες τις βλαβερές ακαθαρσίες & ρύπους που συσσωρεύονται στην επιδερμίδα μας από το περιβάλλον αλλά και τα υπολείμματα μακιγιάζ και κρεμών, που υπάρχουν επάνω της.
Σαφώς, όμως, αν υπάρχει κάποια ιδιαίτερη δερματική πάθηση, θα πρέπει να ακολουθεί κανείς τη συμβουλή του ειδικού για τις δικές του ιδιαίτερες ανάγκες.